แม่ลูก ILINK-ITEL มือขึ้นสุดๆ คว้างาน กฟภ. เพิ่ม 200 ล้าน!
แม่ลูก ILINK-ITEL มือขึ้นสุดๆ คว้างานก่อสร้างปรับปรุงสายส่งระบบ 115 เควี จาก กฟภ. เพิ่มอีก 200 ล้านบาท! จ่อลงนาม ม.ค.60
16 ธ.ค. 2559

แม่ลูก ILINK-ITEL มือขึ้นสุดๆ คว้างานก่อสร้างปรับปรุงสายส่งระบบ 115 เควี จาก กฟภ. เพิ่มอีก 200 ล้านบาท! จ่อลงนาม ม.ค.60
ผู้สื่อข่าวรายงานว่า แหล่งข่าวจากการไฟฟ้าส่วนภูมิภาค (กฟภ.) ระบุว่า บริษัท อินเตอร์ลิ้งค์ เทเลคอม จำกัด (มหาชน) หรือ ITEL ซึ่งเป็นบริษัทย่อยของบริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK และบริษัทศรีชลธร จำกัด ผู้ประกอบกิจการให้บริการรับเหมาติดตั้งระบบไฟฟ้า ในนาม “กลุ่ม Consortium ศรีชลธรและอินเตอร์ลิ้งค์เพาเวอร์” เป็นผู้ชนะการประกวดราคา โดยเสนอราคาต่ำสุด หลังเข้าร่วมประมูลงานกับการไฟฟ้าส่วนภูมิภาค (กฟภ.) ในงานจ้างเหมาก่อสร้างปรับปรุงสายส่งระบบ 115 เควี เป็นเคเบิ้ลใต้ดิน ตามโครงการเพิ่มความเชื่อถือได้ของระบบไฟฟ้าระยะที่ 3 (คชฟ3.) ในเขตพื้นที่การไฟฟ้าส่วนภูมิภาคเขต 2 (ภาคกลาง) (Lot4) โดยขอบเขตของงานอยู่ในช่วงถนนพัทยากลาง (แยกสุขุมวิท-สถานีไฟฟ้าพัทยากลาง) มูลค่า 203.23 ล้านบาท (รวมภาษีมูลค่าเพิ่ม)
ทั้งนี้บริษัทอินเตอร์ลิ้งค์ เพาเวอร์ แอนด์ เอ็นเนอร์ยี่ จำกัด ได้ส่วนแบ่งงานร้อยละ 45 ของมูลค่างาน ส่วนบริษัท ศรีชลธร จำกัด ได้ส่วนแบ่งงานร้อยละ 55 ของมูลค่างาน ขณะที่จะใช้ระยะเวลาก่อสร้าง 290 วัน นับจากวันลงนามในสัญญาโดยมีการคาดการณ์ว่าจะได้มีการลงนามสัญญาจ้างเหมาในเดือนมกราคม 2560
อนึ่งก่อนหน้านี้ ITEL และ ILINK ในนาม “อินเตอร์ลิ้งค์คอนโซเตียม” ได้ชนะการประกวดราคา หลังเข้าร่วมประมูลงานกับ กฟภ.ในงานจ้างเหมาตรวจซ่อม และบำรุงรักษาโครงข่ายสายเคเบิลใยแก้วนำแสงแบบเตรียมความพร้อมตลอด 24 ชั่วโมง รวม 12 เขต ระยะที่ 3 โดยแบ่งงานออกเป็น 2 กลุ่ม รวมทั้งคิดเป็นมูลค่ากว่า 124.60 ล้านบาท